ፕሬዚዳንት ኢሳያስ አፈወርቂ ከ20 ዓመታት በኋላ የኢትዮጵያን ምድር ረገጡ
የኤርትራ ፕሬዚዳንት ኢሳያስ አፈወርቂ ኢትዮጵያና ኤርትራ የዛሬ 20 ዓመት ካካሄዱት ከ70 ሺሕ በላይ ሰዎችን ሕይወት ከቀጠፈው ደም አፋሳሽ ጦርነት ወዲህ ለመጀመርያ ጊዜ፣ ቅዳሜ ሐምሌ 7 ቀን 2010 ዓ.ም. የኢትዮጵያን ምድር ረገጡ፡፡ጠቅላይ ሚኒስትር ዓብይ አህመድ (ዶ/ር) ባለፈው ሳምንት እሑድ ሐምሌ 1 ቀን 2010 ዓ.ም. በኤርትራ ከጦርነቱ በኋላ ለመጀመርያ ጊዜ ባደረጉት ጉብኝት ያቀረቡላቸውን ጥሪ ተቀብለው ኢትዮጵያ የመጡት ፕሬዚዳንት ኢሳያስ፣ ምንም ዓይነት ምልክትና ጽሑፍ በሌለው አውሮፕላን ቦሌ ዓለም አቀፍ ኤርፖርት ሲደርሱ ከፍተኛ አቀባበል ተደርጎላቸዋል፡፡ ጠቅላይ ሚኒስትር ዓብይ ከከፍተኛ የመንግሥት የሥራ ኃላፊዎች፣ ከክልሎች ርዕሳነ መስተዳድሮች፣ ከከፍተኛ የመከላከያ ሠራዊት መኮንኖች፣ ከሃይማኖት አባቶች፣ ከኪነ ጥበብ ባለሙያዎችና ጥሪ ከተደረገላቸው የክብር እንግዶች ጋር በመሆን ፕሬዚዳንቱን ተቀብለዋል፡፡ፕሬዚዳንቱ ከአውሮፕላን ሲወርዱ ጠቅላይ ሚኒስትሩ ከባለሥልጣናት ጋር አቀባበል ካደረጉላቸው በኋላ፣ የሁለቱ አገሮች ብሔራዊ መዝሙሮች ተዘምረዋል፡፡ ለፕሬዚዳንት ኢሳያስ ክብር ዘጠኝ ጊዜ መድፍ ተተኩሷል፡፡ባለፈው ሳምንት ጠቅላይ ሚኒስትር ዓብይ በአስመራ በነበራቸው ቆይታ፣ በሁለቱ አገሮች መካከል የነበረው ጦርነት በይፋ ማብቃቱን በስምምነት ማፅናታቸውና በአስመራና በአዲስ አበባ መካከል የአየር በረራ እንዲኖርና የወደብ አጠቃቀምን የሚመለከቱ ስምምነቶችን ማድረጋቸው ይታወሳል፡፡ ጠቅላይ ሚኒስትሩ በአስመራ በነበራቸው ቆይታ በፕሬዚዳንት ኢሳያስ የእራት ግብዣ ሲደረግላቸው ባደረጉት ንግግር፣ ‹‹በኢትዮጵያና በኤርትራ መካከል ድንበር የለም፡፡ ድንበሩን በፍቅር ድልድይ ተሻግረነዋል፤›› ማለታቸው ይታወሳል፡፡ይህ የጠቅላይ ሚኒስትሩ ንግግር ፕሬዚዳንት ኢሳያስ አዲስ አበባ ሲገቡ መንገዶችን ካደመቁ መፈክሮች መካከል አንዱ ሆኗል፡፡ሁለቱ መሪዎች በወታደራዊ የሙዚቃ ባንድ ታጅበው ከኤርፖርት ከወጡ በኋላ፣ ፕሬዚዳንቱን እንኳን ደህና መጡ ለማለት አደባባይ የወጣው ሕዝብ በከፍተኛ ስሜት አቀባበል አድርጎላቸዋል፡፡ፕሬዚዳንቱን ለመቀበል ኤርፖርት ከተገኙ እንግዶች መካከል አንዱ የነበሩት የሙዚቃ ባለሙያውና በቅርቡ የኢትዮጵያ ቱሪዝም ድርጅት ምክትል ዋና ዳይሬክተር በመሆን የተሾሙት አቶ ሰርፀ ፍሬስብሐት፣ ‹‹ይህ አጋጣሚ የዘመን መንፈስ ለውጥን በትክክል የሚሳይ ነው፤›› ብለዋል፡፡‹‹በእነዚህ ሁለት አገሮች መካከል ተፈጥሮ የነበረ ትልቅ ግድግዳ እየፈረሰ መሆኑ፣ በኢትዮጵያ በእርግጥም ለውጥ እየመጣ እንዳለ ማሳያ ነው፤›› ሲሉም አቶ ሰርፀ አክለዋል፡፡እንደ አቶ ሰርፀ አተያይ፣ ይህ ሁነት ከአንድ ጊዜ የጉብኝት ግንኙነት የዘለለና የሁለቱን አገሮች የቆየ ታሪካዊና ባህላዊ ግንኙነት መልሶ ለማጣመር የሚያስችል አቅም ያለውና ኢኮኖሚያዊ ጥቅም ለማምጣት ያግዛል፡፡ ወደ ኢትዮጵያ የሚመጣው ቱሪስት ፀሐይ፣ ባህርና አሸዋ ስለሚፈልግ ወደ ኤርትራ በመላክ ይህንን እንዲያገኝ ማድረግ ስለሚቻል፣ ኤርትራ የሚሄደው ቱሪስት የኢትዮጵያን መስህቦች ለመጎብኘት እንዲመጣ ማድረግ ስለሚቻል ከፍተኛ ጥቅም የሚያስገኝ ግንኙነት ነው ብለው ያምናሉ፡፡ከዚህ በተጨማሪም በድርጅታቸው አማካይነት የአርቲስቶችን ጉዞ በማስተባበር፣ በኤርትራ የሕዝብ ለሕዝብ ግንኙነት ለመጀመር ቅድመ ሁኔታዎች እየተመቻቹ ናቸው ብለዋል፡፡ፕሬዚዳንት ኢሳያስ በኢትዮጵያ በሚኖራቸው ቆይታ የሐዋሳ ኢንዱስትሪ ፓርክን ከመጎብኘታቸውም በላይ፣ በአዲስ አበባ በሚከፈተው የኤርትራ ኤምባሲም ሰንደቅ ዓላማ ከመስቀል በተጨማሪ፣ በሚሊኒየም አዳራሽ ለ25 ሺሕ ሰዎች ንግግር እንደሚያደርጉ መርሐ ግብሮች ተይዘዋል፡፡ ፕሬዚዳንት ኢሳያስ በኢትዮጵያ ለሦስት ቀናት ሲቆዩ፣ ከጠቅላይ ሚኒስትር ዓብይ ጋር በበርካታ ጉዳዮች ላይ ስምምነቶች እንደሚያደርጉ ይጠበቃል፡፡ ለክብራቸው ቅዳሜ ዕለት በተዘጋጀው የምሳ ግብዣ ላይ አጭር ንግግር ያደረጉት ፕሬዚዳንት ኢሳያስ፣ ‹‹የተሰማኝን የልቤን ደስታ ለመግለጽ ከባድ ሆኖብኛል፡፡ አሁን እየተሠራ ያለው ታሪክ ነው፡፡ የኤርትራ ሕዝብ ያለው ፍቅርና ፍላጎት በጠቅላይ ሚኒስትር ዓብይ መምጣት ዕድል ስለተሰጠው ደስታውን ገልጿል፡፡ እኛ ይህንን በማየታችን ዕድለኞች ነን፡፡ ኢትዮጵያና ኤርትራ ሁለት ናቸው የሚሉ ሞኞች ናቸው፡፡ ከፊታችን ብሩህ ጊዜ አለ፤›› ብለዋል፡፡ 